Gjentatte ganger etter publiseringen av ​1,5°-rapporten til FNs klimapanel i oktober har vi hørt administrerende direktør i Norsk olje og gass, Karl Eirik ​Schjøtt-Pedersen, feiltolke rapporten i norske medier. Vi som undertegner, har til sammen vært hovedforfattere for flere av FNs klimapanels hovedrapporter, og har stor erfaring med klimapanelets arbeid. Det er viktig for oss å forklare hva rapporten sier om produksjon av fossil energi.

Schjøtt-Pedersens utsagn dreier seg om hvor mye av energimiksen som vil bestå av olje, gass og kull fremover i tid. Hans påstand er at klimapanelet har uttrykt at en fjerdedel av energien ​må komme fra fossile brensler, selv i 2050. Det er som regel i diskusjoner om hvorvidt Norge bør fase ut oljeindustrien vi hører ham bruke dette argumentet.

Hvis klimapanelet virkelig hadde uttrykt at en vesentlig del av energien ​må komme fra​ fossile kilder, så ville det kunne oppfattes som en nødvendighet. Men dette stemmer ikke. Klimapanelet legger frem kunnskap som grunnlag for politiske beslutninger, men uten å konkludere med løsninger. ​Og dette kunnskapsgrunnlaget viser at ​vi står foran en betydelig reduksjon i bruken av fossile brensler frem mot 2050.

Klimatoppmøtet i Paris i 2015 ga klimapanelet i oppdrag å vurdere muligheter for å begrense oppvarmingen til 1,5°C, det vil altså si lavere enn 2,0°C, som inntil da var regnet som grensen mellom farlige og ufarlige klimaendringer. I klimapanelets spesialrapport (SR15) presenteres flere mulige veier (eller scenarioer, som de kalles) for å begrense oppvarmingen til 1,5°C. I disse scenarioene går andelen fossile brensler ned fra mer enn 80 prosent i dag (SR15 Tabell 2.6, listet under «2020») til alt fra 10 til 60 prosent (i gjennomsnitt 33 prosent) i 2050. Mesteparten av energien i de fleste 1,5°C-scenarioene vil være fornybar i 2050, og jo mer bruk av fossile brensler, desto mer karbonfangst og -lagring må til for å begrense oppvarmingen til 1,5°C (SR15 Figur 2.15).

En viktig kunnskap fra klimapanelets utredninger er at vi står foran en betydelig omstilling fra produksjon av fossil til fornybar energi, ikke at produksjonen av fossile brensler fortsatt må være høyt.

En viktig kunnskap fra klimapanelets utredninger er at vi står foran en betydelig omstilling.

Mai 2019, signert:

Cecilie Mauritzen

Hovedforfatter, FNs fjerde og femte hovedrapport; Meteorologisk institutt

Eystein Jansen

Koordinerende hovedforfatter, FNs fjerde hovedrapport, hovedforfatter, FNs femte hovedrapport; Universitetet i Bergen

Terje Koren Berntsen Hovedforfatter, FNs fjerde hovedrapport; Universitetet i Oslo Grete Hovelsrud

Hovedforfatter, FNs femte hovedrapport; Nord Universitet

Annegrete Bruvoll

Hovedforfatter, FNs femte hovedrapport; Menon Economics

Jon Ove Hagen

Hovedforfatter, FNs tredje hovedrapport; Universitetet i Oslo

Svein Sundby

Hovedforfatter, FNs femte hovedrapport; Havforskningsinstituttet

Christoph Heinze

Hovedforfatter, FNs fjerde hovedrapport, høringsredaktør, FNs femte hovedrapport; Universitetet i Bergen



Karen O’Brien

Hovedforfatter, FNs fjerde og femte hovedrapport, koordinerende hovedforfatter, FNs spesialrapport om ekstremhendelser; Universitetet i Oslo Ståle Navrud Ståle Navrud

Høringsredaktør, FNs femte hovedrapport; Norges Miljø- og Biovitenskapelige Universitet Snorre Kverndokk Snorre Kverndokk

Hovedforfatter, FNs tredje og sjette hovedrapport, høringsredaktør for femte hovedrapport; Frischsenteret Lisa Schipper Lisa Schipper